Euroopan parlamentin päätöslauselma EU:n rauhaanpakottamistoimien perusteista erityisesti Kongon demokraattisessa tasavallassa



Virallinen lehti nro 292 E , 01/12/2006 s. 0118 - 0119



P6_TA(2006)0111 Rauhaanpakottamistoimien perusteet erityisesti Kongon demokraattisessa tasavallassa Euroopan parlamentin päätöslauselma EU:n rauhaanpakottamistoimien perusteista erityisesti Kongon demokraattisessa tasavallassa Euroopan parlamentti, joka - ottaa huomioon YK:n huippukokouksen New Yorkissa 16. syyskuuta 2005 hyväksymään päätösasiakirjaan sisältyvän maininnan suojeluvelvollisuudesta, - ottaa huomioon Kongon demokraattisen tasavallan vakauden perustavaa laatua olevan merkityksen koko Keski-Afrikan ja Suurten järvien alueen vakaudelle, - ottaa huomioon, että Kongon demokraattinen tasavalta kamppailee parhaillaan toipuakseen tuhoisasta selkkauksesta, joka aiheutti yli neljän miljoonan ihmisen kuoleman, - ottaa huomioon, että Kongon demokraattinen tasavalta on herkässä siirtymävaiheessa ja vaikean tehtävän edessä perustamassa demokraattisia elimiä, - ottaa huomioon, että Kongon demokraattisessa tasavallassa on 17000 YK:n rauhanturvasotilasta, joiden tehtävänä on maan tilanteen vakauttaminen, - panee merkille, että EU osallistuu Kongon demokraattisen tasavallan tilanteen vakauttamiseen kahden meneillään olevan Euroopan turvallisuus- ja puolustuspolitiikan operaation kautta: Kongon demokraattisen tasavallan turvallisuusalan uudistusta koskeva Euroopan unionin neuvonta- ja avustusoperaatio ("EUSEC RD Congo") ja Euroopan unionin poliisioperaatio Kinshasassa (EUPOL "Kinshasa"), - ottaa huomioon joulukuussa 2005 järjestetyn perustuslakikansanäänestyksen rohkaisevat tulokset, - ottaa huomioon, että Kongon demokraattisessa tasavallassa on tarkoitus järjestää vaalit kesäkuussa 2006, - panee merkille, että YK on pyytänyt Kongon demokraattiseen tasavaltaan apua vaalien ajaksi, - ottaa huomioon työjärjestyksen 103 artiklan 2 kohdan, A. toteaa, että EU:lla on käytössään vain rajoitettu määrä joukkoja ja että sen olisi pidettävä etusijalla rauhan ja vakauden turvaaminen Balkanin alueella ja unionin välittömässä maantieteellisessä läheisyydessä, B. ottaa kuitenkin huomioon YK:n esittämän pyynnön ja sen seikan, että YK:n aseman vahvistaminen tehokkaan monenvälisen toiminnan puitekehyksenä EU:n turvallisuusstrategian mukaisesti on yhteisen ulko- ja turvallisuuspolitiikan ja EU:n turvallisuusstrategian yleinen tavoite; 1. katsoo, että seuraavien edellytysten on täytyttävä, jotta EU:n joukot voivat osallistua tähän monitahoiseen ja mahdollisesti vaaralliseen operaatioon: - Operaatiolla on oltava selkeästi määritelty tehtävä, joka liittyy ainoastaan vuonna 2006 järjestettävien presidentin- ja parlamenttivaalien turvallisuuteen. - Sotilasoperaation kesto rajoittuu ainoastaan vaalien ajankohtaan; On oltava olemassa selkeä suunnitelma siitä, kuinka tehtävät siirretään operaation päättymisen jälkeen Yhdistyneille Kansakunnille ja/tai Kongon poliisille ja armeijalle. - YK:n tulisi edelleenkin olla vastuussa maan turvallisuudesta, erityisesti Katangassa ja Ruandan rajoilla. EU-operaation maantieteellinen kattavuus on määriteltävä käytettävissä olevien joukkojen, niiden turvallisuusvaatimusten ja operaation toiminnallisten vaatimusten perusteella. - Missään tapauksessa sotilasoperaation joukot eivät saa olla peräisin vain yhdestä jäsenvaltiosta. Operaation eurooppalaisen luonteen olisi käytävä ilmi siitä, että siihen osallistuu useita jäsenvaltioita. - EU voi ryhtyä toimiin vain Kongon väliaikaisen hallituksen virallisesti esittämän pyynnön johdosta. - EU:n alaisuudessa toimivilla joukoilla olisi oltava kaksitahoinen tehtävä: mahdollisten häiriöiden estäminen ja Kongon kansalaisten kannustaminen käyttämään äänioikeuttaan. Tätä varten EU-operaation on oltava kooltaan riittävän suuri ja uskottava. - Jotta näihin tavoitteisiin päästään, neuvoston olisi luotava selkeä suunnitelma, kuinka tarvittavia sotilastai poliisivoimia, mahdollisesti myös santarmeja, käytetään. - Määräaikaisen sotilasoperaation olisi liityttävä läheisesti kansainvälisen yhteisön ponnisteluihin Kongon demokraattisen tasavallan jälleenrakentamiseksi sisällissodan jälkeen. - Kansainvälisen yhteisön olisi annettava selkeitä sitoumuksia Kongon poliisin ja armeijan tehokkuuden ja kestävyyden parantamiseksi pitkällä aikavälillä; 2. pyytää neuvostoa esittämään parlamentille selkeän ehdotuksen selkeästä tehtävänmäärittelystä, joka perustuu huolelliseen tarveharkintaan ja jolle on laadittu aikataulu; toteaa, että EU:n mahdolliselle sotilasoperaatiolle Kongossa tarvitaan YK:n peruskirjaan perustuva EU:n erityisvaltuutus; 3. kehottaa puhemiestä välittämään tämän päätöslauselman neuvostolle, komissiolle, Kongon demokraattisen tasavallan väliaikaishallitukselle ja YK:n pääsihteerille. --------------------------------------------------